## El Consell aprova el decret que regula els procediments de sanitat i benestar animal en explotacions ramaderes

*** Amb este decret, el Consell pretén garantir un estat òptim de la sanitat i el benestar animal, adaptat a les necessitats i particularitats del sector ramader de la Comunitat Valenciana
* La normativa introduïx la figura de veterinari de guàrdia per a atendre urgències fora de l’horari laboral i en festius**

El Ple del Consell ha aprovat el decret que desenrotlla i regula els procediments de sanitat i benestar animal en explotacions ramaderes de la Comunitat Valenciana, i modifica diversos decrets en matèria de sanitat, benestar, traçabilitat, identificació i registre d’animals.

El registre, la identificació, el seguiment i el control dels moviments d’animals són instruments imprescindibles per a la sanitat i el benestar animal, així com per a la seguretat alimentària.

El decret establix objectius per a garantir un estat òptim de la sanitat i el benestar animal, tenint en compte les necessitats i particularitats del sector ramader de la Comunitat Valenciana.

En este sentit, s’establixen les bases per a la creació i el funcionament de les agrupacions de defensa sanitària ramadera (ADSR), incloent el desenrotllament dels programes sanitaris anuals obligatoris i la posada en marxa d’un registre autonòmic propi.

Al mateix temps, es regulen les condicions que han de complir les explotacions no integrades en estes agrupacions, com són el programa sanitari obligatori i el procediment de designació del veterinari de l’explotació, amb la qual cosa es garantix una cobertura sanitària homogènia en tot el territori.

El text també aborda el desenrotllament reglamentari de normes autonòmiques, estatals i europees en matèria de sanitat animal, incloses disposicions específiques per a l’àmbit de l’aqüicultura.

Així mateix, es definixen els requisits aplicables a concentracions ramaderes com ara fires, concursos o mercats, i es regula el funcionament dels centres de neteja i desinfecció de vehicles destinats al transport per carretera d’animals vius, productes d’origen animal i subproductes d’origen animal no destinats al consum humà.

També s’incorporen mesures en matèria de benestar animal tant en les explotacions com durant el transport en vehicles per carretera i s’establix el règim de controls i sancions corresponent.

A més, es reforcen les ferramentes i els servicis per a una gestió més àgil i eficaç en matèria de sanitat animal. D’una banda, es crea reglamentàriament l’Oficina Virtual Veterinària (OVV), una plataforma ja operativa des de fa dos anys que permet a titulars, representants i veterinaris d’explotacions ramaderes de la Comunitat Valenciana tramitar procediments i consultar dades oficials, simplificant la seua relació amb l’Administració; i, d’altra banda, es preveu la posada en marxa d’un servici veterinari oficial de guàrdia per a atendre urgències relacionades amb la sanitat i el benestar animal fora de l’horari laboral i en festius.

El decret nou incorpora també modificacions puntuals en diverses normatives vigents amb l’objectiu d’harmonitzar-ne el contingut amb el marc regulador actualitzat en matèria de sanitat i benestar animal.

En este sentit, s’actualitzen els requisits relatius a la formació en benestar animal, s’adapten els procediments de gestió del registre, identificació i moviment d’animals en les explotacions ramaderes, i s’introduïxen ajustos en el règim sancionador aplicable a les declaracions obligatòries en el sector lacti, amb la finalitat de reforçar la coherència i l’eficàcia.

Fecha: 03/06/2025